Η οδηγία αποσκοπεί στην ευθυγράμμιση των μέτρων για την προώθηση της υλοποίησης του διευρωπαϊκού δικτύου μεταφορών (ΔΕΔ-Μ). Επιδιώκει επίσης να κάνει σαφέστερα τα στάδια της διαδικασίας για τους φορείς προώθησης των έργων, ιδίως όσον αφορά την αδειοδότηση και τις δημόσιες συμβάσεις. Η οδηγία είναι γνωστή και ως "οδηγία περί έξυπνου ΔΕΔ-Μ" και αποτελεί το τρίτο μέρος της δέσμης μέτρων της ΕΕ για την κινητικότητα — Η Ευρώπη σε κίνηση. Πεδίο εφαρμογής Η οδηγία καλύπτει τα ακόλουθα: προκαθορισμένα τμήματα διασυνοριακών συνδέσεων και ελλείποντα τμήματα διαδρόμων του κεντρικού δικτύου* του ΔΕΔ-Μ, όπως ορίζονται στο παράρτημα I· έργα που αφορούν τους διαδρόμους του κεντρικού δικτύου με κόστος άνω των 300 εκατ. ευρώ. Στο πεδίο εφαρμογής της δεν εμπίπτουν έργα που αφορούν αποκλειστικά τηλεματικές εφαρμογές, νέες τεχνολογίες και καινοτομία, όπως αυτά ορίζονται στις κατευθυντήριες γραμμές για το ΔΕΔ-Μ — Κανονισμός (ΕE) αριθ. 1315/2013 (βλέπε σύνοψη). Κάθε κράτος μέλος της ΕΕ δύναται να επιλέξει την επέκταση του πεδίου εφαρμογής της οδηγίας ώστε να συμπεριλάβει όλα τα έργα που σχετίζονται με το κεντρικό δίκτυο ή ακόμη και με το εκτεταμένο δίκτυο. Σε περίπτωση που ένα κράτος μέλος επιλέξει να διευρύνει το πεδίο εφαρμογής, οφείλει να κοινοποιεί την απόφασή του αυτή στην Ευρωπαϊκή Επιτροπή. Θέση προτεραιοτήτων Τα κράτη μέλη οφείλουν να διασφαλίζουν ότι, κατά τις διαδικασίες αδειοδότησης, οι εθνικές αρχές δίνουν προτεραιότητα σε έργα που καλύπτονται από την οδηγία. Όταν, βάσει του εθνικού δικαίου, υφίστανται ειδικές διαδικασίες αδειοδότησης για έργα προτεραιότητας, τα κράτη μέλη εξασφαλίζουν ότι οι εν λόγω διαδικασίες αξιοποιούνται για έργα που καλύπτονται από την οδηγία. Εντεταλμένη αρχή Έως τις 10 Αυγούστου 2023, κάθε κράτος μέλος οφείλει να ορίσει μια εντεταλμένη αρχή που θα φέρει την ευθύνη των έργων. Η αρχή αυτή θα είναι επιφορτισμένη με τα εξής: να αποτελεί το σημείο επαφής για τον φορέα προώθησης του έργου και τις λοιπές σχετικές αρχές· να παρουσιάζει το σχεδιάγραμμα των αιτήσεων στους φορείς προώθησης των έργων· να επιβλέπει το χρονοδιάγραμμα της διαδικασίας αδειοδότησης· να παρέχει καθοδήγηση, εφόσον ζητηθεί, σχετικά με την υποβολή των εγγράφων και των πληροφοριών· να λαμβάνει αποφάσεις έγκρισης, εφόσον το αντίστοιχο κράτος μέλος της παρέχει την εξουσία να το πράξει. Διαδικασία αδειοδότησης Η οδηγία απλουστεύει τους κανόνες της διαδικασίας αδειοδότησης. Παρέχεται μέγιστο όριο τεσσάρων ετών για την αδειοδότηση, παρόλο που σε δεόντως αιτιολογημένες περιπτώσεις είναι δυνατή η παράταση του ορίου αυτού. Τα κράτη μέλη μπορούν να εισάγουν κι άλλα στάδια στη διαδικασία αδειοδότησης δυνάμει του εθνικού τους δικαίου. Οι εντεταλμένες αρχές των κρατών μελών οφείλουν να συνεργάζονται στο πλαίσιο διασυνοριακών διαδικασιών, με τη συνδρομή και υπό την επίβλεψη των συντονιστών της ΕΕ, με σκοπό να συντονίσουν τα χρονοδιαγράμματά τους και να συμφωνήσουν σε ένα κοινό πρόγραμμα όσον αφορά τη διαδικασία αδειοδότησης.